“กปภ.” แจงยอดลงทะเบียน ขอคืนเงินประกันใช้น้ำ ทะลุล้านราย ทยอยโอนแล้วกว่า 242 ลบ.
"กปภ." แจงยอดลงทะเบียน ขอคืนเงินประกันใช้น้ำ ตามมาตรการช่วยเหลือประชาชนที่ได้รับผลกระทบ "โควิด-19" ทะลุล้านราย ทยอยโอนแล้วกว่า 242 ลบ.
"กปภ." แจงยอดลงทะเบียน ขอคืนเงินประกันใช้น้ำ ตามมาตรการช่วยเหลือประชาชนที่ได้รับผลกระทบ "โควิด-19" ทะลุล้านราย ทยอยโอนแล้วกว่า 242 ลบ.
26 พ.ค. 2563

นายกฤษฎา ศังขมณี รองผู้ว่าการ (วิชาการ) รักษาการแทนผู้ว่าการ การประปาส่วนภูมิภาค (กปภ.) เปิดเผยว่า ตามที่ กปภ. เปิดให้ประชาชนลงทะเบียนผ่านช่องทางออนไลน์ เพื่อขอรับคืนเงินประกันการใช้น้ำตั้งแต่วันที่ 15 เม.ย.63 และเริ่มคืนเงินประกันการใช้น้ำตั้งแต่วันที่ 5 พ.ค.63 มาอย่างต่อเนื่อง เพื่อบรรเทาความเดือดร้อนให้แก่ผู้ใช้น้ำ กปภ. ตามมาตรการช่วยเหลือประชาชนที่ได้รับผลกระทบจากสถานการณ์การแพร่ระบาดของโควิด-19 นั้น
ขณะนี้มีผู้ใช้น้ำลงทะเบียนผ่านช่องทางออนไลน์ เพื่อยื่นความประสงค์ขอรับความช่วยเหลือตามมาตรการฯ แล้ว จำนวน 1 ล้านกว่าราย โดย กปภ. ทยอยคืนเงินประกันการใช้น้ำเพื่อช่วยเหลือประชาชนตั้งแต่ 5 พ.ค. – ปัจจุบัน เป็นเงินกว่า 242,700,000 บาท
อย่างไรก็ตาม กปภ. ยังคงเปิดให้ลงทะเบียนผ่านระบบออนไลน์อย่างต่อเนื่อง โดยไม่ต้องมาติดต่อที่สำนักงานของ กปภ.สาขา เพื่อลดความเสี่ยงในการแพร่ระบาดของเชื้อไวรัสโควิด-19
ทั้งนี้ ประชาชนสามารถลงทะเบียนผ่านระบบออนไลน์โดยไม่มีกำหนดเวลาปิดรับลงทะเบียน ผ่าน 3 ช่องทาง ได้แก่ เว็บไซต์ของการประปาส่วนภูมิภาค www.pwa.co.th แอพพลิเคชัน PWA 1662 Line Official : @pwathailand โดยเลือกทำรายการเพียงช่องทางเดียวเท่านั้น